අස්ථාන ගතවූ සහ සොරකම් කළ විදේශ ගමන් බලපත්‍ර සම්බන්ධ දත්ත සහිත අන්තර්ජාතික පොලිස් තොරතුරු ජාලයට අන්තර්ජාතික පොලීසියේ ශ්‍රී ලංකා ශාඛාවද සම්බන්ධ වී ඇත.ලෝකයේ රටවල් 190 ක් මේ තොරතුරු ජාලයට සම්බන්ධ වී තිබෙන අතර ඊට සෘජුවම සම්බන්ධ වූ පළමු ආසියාතික රට ශ්‍රී ලංකාව බව පොලිස් මාධ්‍ය ප්‍රකාශක කාර්යාලය පවසයි.ශ්‍රී ලංකාවේ ගුවන් තොටුපළ හා වරායේ පවතින ආගමන හා විගමන ඒකක සමඟ සම්බන්ධීකරණයෙන් කොළඹ අපරාධ පරීක්ෂණ දෙපාර්තමේන්තුවේ පිහිටි අන්තර්ජාතික පොලිස් ඒකකය මෙම වැඩපිළිවෙල ක්‍රියාත්මක කරයි.ඒ අනුව ජාත්‍යන්තර පොලීසියේ ශ්‍රී ලංකා ශාඛාව ප්‍රංශයේ ජාත්‍යන්තර පොලිස් මූලස්ථානයේ ඇති පරිගණකය සමඟ සෘජුවම සම්බන්ධ වන අතර අපරාධයකට, වෙනත් වරදකට සම්බන්ධ පුද්ගලයකු විදේශයක සිට පැමිණියහොත් , එසේ නොමැති නම් නැතිවී හෝ සොරකම් කර ගන්නා ලද බලපත්‍රයකින් පැමිණියහොත් අදාළ විදේශ ගමන් බලපත්‍රය ආගමන හා විගමන කවුළුවේ යන්ත්‍රයට ඇතුළත් කළ විගස කොළඹ ඉන්ටර්පෝල් ශාඛාවේ යන්ත්‍ර මඟින් ස්වයංක්‍රියව සංඥා නිකුත් කරයි.ඒ අනුව අදාළ පුද්ගලයා සම්බන්ධයෙන් ක්‍රියාත්මක විය හැකි බවද පොලිස් මාධ්‍ය ප්‍රකාශක කාර්යාලය සඳහන් කරයි.ශ්‍රී ලංකාවට පැමිණීමේදී මෙන්ම ශ්‍රී ලංකාවෙන් පිටව යාමේදීද මේ ක්‍රමයම අදාළ වන බවද එම කාර්යාලය කියයි..